KOMISIJOS SPRENDIMAS
2007 m. birželio 21 d.
dėl tam tikrų veikliųjų medžiagų neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra tų medžiagų, registracijų panaikinimo
(pranešta dokumentu Nr. C(2007) 2576)
(Tekstas svarbus EEE)
(2007/442/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 metų nuo pranešimo apie šią direktyvą registruoti dėl pateikimo į rinką augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbo programą.
(2)
Komisijos reglamentuose (EB) Nr. 1112/2002 (2) ir (EB) Nr. 2229/2004 (3) nustatytos Direktyvos 91/414/EEB 8 straipsnio 2 dalyje nurodytos darbo programos išsamios ketvirtojo etapo įgyvendinimo taisyklės.
(3)
Reglamentu (EB) Nr. 2229/2004 Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos gamintojams suteikiama galimybė dalyvauti ketvirtajame darbo programos etape ir rengiama medžiagų, kurios 2004 m. balandžio 30 d. buvo tų valstybių narių rinkoje, tačiau nebuvo įtrauktos į darbo programą, peržiūra.
(4)
Apie tam tikras veikliąsias medžiagas nė vienas gamintojas nepateikė pranešimo, kaip numatyta Reglamento (EB) Nr. 2229/2004 4 straipsnio 1 dalyje. 2005 m. lapkričio 18 d. Komisija pranešė apie tai valstybėms narėms, tačiau nė viena naujoji valstybė narė per nurodytą laikotarpį neparodė susidomėjimo.
(5)
Kalbant apie kitas veikliąsias medžiagas, visi pranešėjai atsisakė dalyvauti darbo programoje. Šią informaciją Komisija pateikė valstybėms narėms 2006 m. balandžio 4 d. Tik trimis atvejais valstybės narės nusprendė būti pranešėjomis, siekdamos toliau dalyvauti darbo programoje, remiantis Reglamento (EB) Nr. 2229/2004 14 straipsnio 3 dalimi.
(6)
Apie tam tikras veikliąsias medžiagas nepateikta išsamių dokumentų ir nė viena valstybė narė nepageidavo būti pranešėja.
(7)
Todėl 4, 5 ir 6 konstatuojamosiose dalyse nurodytų veikliųjų medžiagų nereikėtų įtraukti į Direktyvos 91/414/EEB I priedą, o valstybės narės turėtų panaikinti visų augalų apsaugos produktų, kurių sudėtyje yra šių medžiagų, registracijas.
(8)
Komisija gavo ir su valstybių narių ekspertais įvertino informaciją apie tam tikras veikliąsias medžiagas. Remiantis šia informacija nustatyta, kad atitinkamas medžiagas būtina naudoti toliau. Todėl esamomis aplinkybėmis, taikant griežtas sąlygas, kuriomis siekiama kuo labiau sumažinti bet kokią riziką, tikslinga pratęsti pakaitinių medžiagų neturinčių produktų svarbiausių naudojimo atvejų registracijos panaikinimo laikotarpį.
(9)
Kai yra nustatytas trumpas išankstinio pranešimo apie kai kurias veikliąsias medžiagas laikotarpis prieš pašalinant augalų apsaugos produktus, kurių sudėtyje yra tokių medžiagų, yra tikslinga numatyti ne ilgesnį kaip dvylikos mėnesių lengvatinį laikotarpį turimoms atsargoms realizuoti, sandėliuoti, pateikti į rinką ir naudoti, kad šias atsargas būtų galima naudoti ne ilgiau kaip dar vieną auginimo sezoną. Tais atvejais, kai yra nustatytas ilgesnis išankstinio pranešimo laikotarpis, toks lengvatinis laikotarpis gali būti sutrumpintas iki auginimo sezono pabaigos.
(10)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalies nuostatas, siekiant įtraukti šias veikliąsias medžiagas į šios direktyvos I priedą.
(11)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo I priede išvardytos veikliosios medžiagos nėra įtraukiamos į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra I priede pateiktų veikliųjų medžiagų, registracijos būtų panaikintos iki 2007 m. gruodžio 22 d.;
b)
nuo šio sprendimo paskelbimo dienos augalų apsaugos produktai, kurių sudėtyje yra šių veikliųjų medžiagų, nebūtų registruojami ar jų registracija nebūtų atnaujinama.
3 straipsnis
1. Nukrypdama nuo 2 straipsnio nuostatų II priedo B skiltyje įrašyta valstybė narė iki 2010 m. birželio 30 d. gali nepanaikinti šio priedo C skiltyje nurodytais tikslais naudojamų augalų apsaugos produktų, kurių sudėtyje yra šio priedo A skiltyje išvardytų medžiagų, registracijų, jei ji laikosi šių sąlygų:
a)
užtikrina, kad nėra žalingo poveikio žmonių ar gyvūnų sveikatai ir nedaromas nepageidaujamas poveikis aplinkai;
b)
užtikrina, kad tokie rinkoje liekantys augalų apsaugos produktai yra perženklinami tam, kad atitiktų riboto naudojimo sąlygas;
c)
nustato visas tinkamas priemones, skirtas sumažinti bet kokią riziką;
d)
užtikrina, kad šiems naudojimo atvejams yra aktyviai ieškoma pakaitinių medžiagų.
2. Taikančios 1 dalyje pateiktą leidžiančią nukrypti nuostatą valstybės narės iki kiekvienų metų gruodžio 31 d. praneša Komisijai apie priemones, kurių jos imasi taikydamos 1 dalies nuostatas, visų pirma pagal a-d punktus.
4 straipsnis
Bet koks valstybės narės suteikiamas lengvatinis laikotarpis pagal Direktyvos 91/414/EEB 4 straipsnio 6 dalį turi būti kiek įmanoma trumpesnis.
Registracijos, kurios panaikinamos pagal 2 straipsnį, galioja ne ilgiau kaip iki 2008 m. gruodžio 22 d.
Registracijos, kurios panaikinamos pagal 3 straipsnį, galioja ne ilgiau kaip iki 2010 m. gruodžio 31 d.
5 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 21 d.